CELEX: 
Language: sk
Date: 2022-03-08 00:00:00
Title: VYKONÁVACIE NARIADENIE KOMISIE (EÚ) /... ktorým sa mení vykonávacie nariadenie (EÚ) 2018/2066 z 19. decembra 2018 o monitorovaní a nahlasovaní emisií skleníkových plynov podľa smernice Európskeho parlamentu a Rady 2003/87/ES

VYKONÁVACIE NARIADENIE KOMISIE (EÚ) …/...
            
            
               z 8. 3. 2022
            
            
               ktorým sa mení vykonávacie nariadenie (EÚ) 2018/2066 z 19. decembra 2018 o monitorovaní a nahlasovaní emisií skleníkových plynov podľa smernice Európskeho parlamentu a Rady 2003/87/ES
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES
                  1
               , a najmä na jej článok 14 ods. 1,
            
            
               keďže:
            
            
               (1)Vykonávacím nariadením Komisie (EÚ) 2018/2066
                  2
                sa stanovujú pravidlá monitorovania a nahlasovania emisií skleníkových plynov z činností, na ktoré sa vzťahuje smernica 2003/87/ES, a najmä emisií z biomasy. Uvedené nariadenie bolo zmenené vykonávacím nariadením Komisie (EÚ) 2020/2085
                  3
                s cieľom zosúladiť ustanovenia týkajúce sa emisií z biomasy s pravidlami stanovenými v smernici (EÚ) 2018/2001
                  4
               , najmä pokiaľ ide o príslušné vymedzenia pojmov a kritériá udržateľnosti a úspor emisií skleníkových plynov pri využívaní biomasy. V nadväznosti na tieto zmeny sa ustanovenia týkajúce sa kritérií udržateľnosti a úspor emisií skleníkových plynov pri využívaní biomasy uplatňujú od 1. januára 2022.
            
            
               (2)Uplatňovanie kritérií udržateľnosti a úspor emisií skleníkových plynov na činnosti, na ktoré sa vzťahuje smernica 2003/87/ES, je potrebné na zabezpečenie udržateľnosti biopalív, biokvapalín a palív z biomasy používaných na spaľovanie a ich prínosu k plneniu cieľov Únie v oblasti klímy a životného prostredia. 
            
            
               (3)Čoraz viac sa akceptuje potreba zladiť politiky v oblasti bioenergie s ostatnými cieľmi v oblasti životného prostredia a potreba zabezpečiť spravodlivý prístup na trh so surovinami z biomasy na vývoj inovačných riešení s vysokou pridanou hodnotou založených na biologických materiáloch a udržateľného obehového biohospodárstva. Členské štáty by preto mali zohľadňovať dostupnú udržateľnú ponuku biomasy na energetické aj iné využitie, udržiavanie vnútroštátnych lesných záchytov uhlíka a ekosystémov, ako aj zásady obehového hospodárstva a kaskádového využívania biomasy a hierarchiu odpadového hospodárstva stanovenú v smernici Európskeho parlamentu a Rady 2008/98/ES o odpade
                  5
               . Cieľom systému Únie na obchodovanie s emisiami (ETS) je prispieť k dosiahnutiu cieľov Únie v oblasti zmierňovania zmeny klímy, pokiaľ ide o znižovanie emisií skleníkových plynov. Pri napĺňaní tohto cieľa je mimoriadne dôležité prispievať aj k širším environmentálnym cieľom, a predovšetkým k prevencii straty biodiverzity, na ktorú má negatívny vplyv nepriama zmena využívania pôdy spojená s výrobou určitých biopalív, biokvapalín a palív z biomasy. Vzhľadom na to, že v rámci ETS sa na všetku biomasu bude uplatňovať nulová sadzba až dovtedy, kým sa v plnej miere nevykonajú kritériá udržateľnosti, členské štáty sa nabádajú, aby s cieľom odrádzať od využívania neudržateľnej biomasy v odvetviach, na ktoré sa vzťahuje systém obchodovania s emisiami, a tak zabrániť negatívnym vplyvom na životné prostredie v súlade so zásadou zmluvy „znečisťovateľ platí“ využívali trhové nástroje a nástroje, ako je zdaňovanie, ktoré majú k dispozícii.
            
            
               (4)Členské štáty mali smernicu (EÚ) 2018/2001 transponovať do 30. júna 2021. Transpozícia smernice v mnohých členských štátoch ešte nie je dokončená.
            
            
               (5)V smernici (EÚ) 2018/2001 sa na vykonávanie kritérií udržateľnosti a úspor emisií skleníkových plynov pri využívaní biomasy stanovuje prijatie viacerých delegovaných a vykonávacích aktov. Prijatie viacerých z týchto aktov je oneskorené. 
            
            
               (6)Cieľom smernice (EÚ) 2018/2001 je posilniť úlohu dobrovoľných medzinárodných a vnútroštátnych systémov udeľovania osvedčení na overovanie súladu s kritériami udržateľnosti a úspor emisií skleníkových plynov harmonizovaným spôsobom. Členské štáty môžu zriadiť aj vnútroštátne systémy udeľovania osvedčení. Metodiky používané týmito systémami udeľovania osvedčení sa po prijatí delegovaných a vykonávacích aktov stanovených v smernici (EÚ) 2018/2001 musia aktualizovať. Okrem toho je potrebné vyškoliť overovateľov. 
            
            
               (7)S cieľom zabezpečiť spoľahlivé, účinné a harmonizované vykonávanie sa považuje za potrebné a primerané odložiť uplatňovanie kritérií udržateľnosti a úspor emisií skleníkových plynov pre biopalivá, biokvapaliny a biomasu vo vykonávacom nariadení (EÚ) 2018/2066. Na zosúladenie s ročným cyklom zabezpečenia súladu systému ETS je vhodné obdobie jedného kalendárneho roka.
            
            
               (8)Týmto nariadením sa takisto znižuje hospodárska neistota pre prevádzkovateľov, ktorí pri činnostiach podľa smernice 2003/87/ES používajú na spaľovanie biopalivá, biokvapaliny a palivá z biomasy, keďže sa očakáva, že systémy udeľovania osvedčení budú priebehu roka 2022 plne funkčné.
            
            
               (9)Vykonávacie nariadenie (EÚ) 2018/2066 by sa preto malo zodpovedajúcim spôsobom zmeniť.
            
            
               (10)Do prijatia potrebných pravidiel na vykonávanie smernice (EÚ) 2018/2001 by sa toto nariadenie malo uplatňovať od 1. januára 2022.
            
            
               (11)Opatrenia stanovené v tomto nariadení sú v súlade so stanoviskom Výboru pre zmenu klímy, 
            
         
         
            
               PRIJALA TOTO NARIADENIE:
            
            
               Článok 1
            
            
               V článku 38 vykonávacieho nariadenia (EÚ) 2018/2066 sa dopĺňa tento odsek 6:
            
            
               „6.
                     Odchylne od odseku 5 prvého pododseku môžu členské štáty alebo prípadne príslušné orgány považovať kritériá udržateľnosti a úspor emisií skleníkových plynov uvedené v danom odseku za splnené pri biopalivách, biokvapalinách a palivách z biomasy používaných na spaľovanie od 1. januára 2022 do 31. decembra 2022.“ 
            
            
                  Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. 
            
            
               Uplatňuje sa od 1. januára 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 8. 3. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 275, 25.10.2003, s. 32. 
               
               
                  
                     (2)
                  
                        Vykonávacie nariadenie Komisie (EÚ) 2018/2066 z 19. decembra 2018 o monitorovaní a nahlasovaní emisií skleníkových plynov podľa smernice Európskeho parlamentu a Rady 2003/87/ES, ktorým sa mení nariadenie Komisie (EÚ) č. 601/2012 (
                  Ú. v. EÚ L 334, 31.12.2018, s. 1
                  ).
               
               
                  
                     (3)
                  
                        Vykonávacie nariadenie Komisie (EÚ) 2020/2085 zo 14. decembra 2020, ktorým sa mení a opravuje vykonávacie nariadenie (EÚ) 2018/2066 o monitorovaní a nahlasovaní emisií skleníkových plynov podľa smernice Európskeho parlamentu a Rady 2003/87/ES (
                  Ú. v. EÚ L 423, 15.12.2020, s. 37
                  ).
               
               
                  
                     (4)
                  
                        Smernica Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov 
                  (Ú. v. EÚ L 328, 21.12.2018, s. 82
                  ).
               
               
                  
                     (5)
                  
                        Smernica Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc (Ú. v. EÚ L 312, 22.11.2008, s. 3).